Papersnake/gushiwen huggingface dataset:
偈颂四十一首
释慧晖（宋代）

璞玉光寒冰雪气，松柏操彰湛水里。
分明消息砂中金，丈夫自有冲天志。
江流天地外山色有无中
魏时敏（明代）

林亭閒寄傲，极目浩无边。山敛云藏树，江浮水接天。

征鸿归楚塞，斜日下襄川。留得山翁醉，清风几百年。
失题
胡仲弓（宋代）

谪居姜相庸奚损，贫杀无英直是清。
风月分来无著处，摩挲海眼看长鲸。
琼花
释元肇（宋代）

胜地足繁华，灵根最可嘉。人间无别种，后土独开花。

玉帐三千客，珠帘十万家。年年到初夏，来此醉流霞。
太湖石
裴景福（唐代）

四万八千顷，越与吴各半。
奇峰七十二，缥缈插天汉。
水土互争七，刚者柔所判。
阴火煽洪炉，万劫馀飞炭。
成兹积铁色，纯黝等锤锻。
水精融地脉，顽璞岂受碫。
天工好斗奇，人巧谢雕钻。
风雷开窍窦，烟雨洗漫漶。
高截青岱顶，深蟠黄岳干。
古柏根磊砢，苍苔色绚烂。
横卧洞庭渚，峭立震泽岸。
中藏天下云，肯为耳目玩。
昔作江南客，屡游太湖畔。
蒹葭浩无际，洄溯日将旰。
归舟索一拳，空袖增怅惋。
何年筑石步，花鸟资萧散。
尽拔苍山根，具区在几桑。
采莲曲
卢思道（南北朝）

曲浦戏妖姬，轻盈不自持。擎荷爱圆水，折藕弄长丝。

佩动裙风入，妆销粉汗滋。菱歌惜不唱，须待暝归时。
游杨鸿卢南园次韵二首 其一
商辂（明代）

别墅同追一饷欢，喜陪车驾出朝端。花飘红雨三春暮，麦熟黄云四野宽。

醽醁杯倾鹦鹉滑，樱桃盘荐水晶寒。游歌何幸逢全盛，仰祝鸿图万世安。
饮君宜弟所寄缁衣酒继得书因成小诗奉寄
彭汝砺（宋代）

少年离别似寻常，老大别离多感伤。饮酒看云心散漫，开书对雨泪淋浪。

棣棠密织花成锦，鸿雁斜书字作行。未到与人贪富贵，会须同汝老耕桑。
广都世真上人南游回见访出群公诗见示丐予一
郭印（宋代）

法象森罗万，全归一寸庵。
有佛平生碍，无禅底处参。
乌玄元自白，荼苦本来甘。
前日南游话，看君作麽谈。
麻姑山诗
吕南公（宋代）

山风吹春来，仙花靓如面。芳馨岂不美，俗耳未肯贱。

吾闻西州地，薪以牡丹爨。何嫌此中花，开落无人看。
偈颂五十一首
释大观（宋代）

见见之时，雨洗淡红桃萼嫩。
见非是见，风摇浅碧柳丝轻。
见犹离见，白云影里怪石露。
见莫能及，流水光中古木清。
永崇里观居
白居易（唐代）

季夏中气侯，烦暑自此收。萧飒风雨天，蝉声暮啾啾。

永崇里巷风，华阳观院幽。轩车不到处，满地槐花秋。

年光忽冉冉，世事本悠悠。何必待衰老，然后悟浮休。

真隐岂长远，至道在冥搜。身虽世界住，心与虚无游。

朝饥有蔬食，夜寒有布裘。幸免冻与馁，此外复何求。

寡欲虽少病，乐天心不忧。何以明吾志，周易在床头。
采桑子 七贤度关，仿荆浩
程颂万（清代）

终古函关开掩处，那见人间。只有云还。一罅浮天万雪攒。

眉山画士图贤七，衣马盘姗。意态萧寒。可信犹龙是等闲。
观仙居山瀑布
谢景初（宋代）

落泉下峭壁，斗绝千万丈。溅急雪片飞，望若匹练广。

曲岭隔青雪，三里已闻响。其旁有巨石，平润可俯仰。

愚俗所不道，我辈偶来赏。须期秋色清，攀萝将尔上。
善琴者唐侃村居西山下是日过其庐因题
弘历（清代）

百战归来志未磨，却耽小隐意如何。临泉兴寄猗兰操，筑室情同安乐窝。

幽赏漫随孤鹤去，剧谈常喜野人过。一挥应令四山响，觌面真师黈益多。
都门晤梁非馨别十七年矣今昔之感情见乎诗 其二
陈邦彦（明代）

记得当年别路遥，音尘寂寂度先朝。颇疑望气依南国，犹有啼痕泣旧辽。

侯霸素痴仍是昔，景差能赋为谁招。越台春好蘼芜长，驷马何时重过桥。
常山四诗 其三 祷神
孔平仲（宋代）

岁且大旱兮田事甚荒，疫疠将作兮火菑流行。循神之名兮其作有常，灵鉴不远兮照此忱诚。

出云泄泄兮灵雨其雱，庶几此民兮不乏粢盛。
木门早行
冯山（宋代）

白虎前峰数尺高，露华萧飒满征袍。只知眼底簿书静，岂意山中车马劳。

石夹雨馀重按辔，草间风动几横刀。通途闻说无多地，踊跃身轻意气豪。
题城南书院三十四咏
张栻（宋代）

林塘过雨不胜秋，万盖跳珠写碧流。
倚槛孤吟天欲暮，更穿芒屩上方舟。
遣热二首
苏泂（宋代）

人生万家室，大暑亦劳劳。
滴露点周易，临风歌楚骚。
朱丹谁复羡，斑白懒能薅。
一笑问儿子，汝何催我曹。
玄珠歌 其二十三
张果（唐代）

点检光芒八道分，解吞真火体中焚。玄珠开决三清界，待了齐驱五色云。
水调歌头
刘辰翁（宋代）

子。且三叠前水调以证之，于是某得自号为小耐。是甚无似，不敢当。顾公所览揆如此，谊不虚辱，敢续之好歌，毋忘佳话。

似似不常似，似我一生徒。画工自画龙种，忽近海飞鱼。大笑北宫称弟北宫子谓西门子曰：吾年，兄弟也，貌，兄弟也。而贵贱，父子也，毁誉，父子也，爱憎，亦父子也已，遂使西河疑女，同气自椒萸。且谓杜公者，即是老君乎。

日给华，芎藭本，薛羊书。马师真只这是，可是EE53浮图。大小卢同马异，天下使君与操，但欠虎铜符。说甚左眼痣，已过洞庭湖。
见莺三首
白玉蟾（宋代）

一莺飞去一莺啼，桃李一空春已归。
踏破苍苔殊可惜，坐看流水拽斜晖。
次韵答张当轩节判 其二
赵完璧（明代）

一枝春色自应怜，羞向东风斗媚妍。可恨少陵寥落久，无人驱马过寒川。
倦书图
牟巘五（宋代）

谁道春酣雨不禁，蒙笼眼色透云屏。
著人花气深於雾，却是三郎睡未醒。
闻七弟叔易登科
李纲（宋代）

吾家世儒业，教子惟一经。迩来四十载，父子三成名。

忆昔尘忝初，非才厕群英。胪传被殊渥，姓氏落寰瀛。

天子亲识擢，屡对云龙庭。玉音每褒谕，必及吾亲宁。

同朝大明宫，搢绅以为荣。君恩太山重，欲报鸿毛轻。

迂愚得放逐，不复叹飘零。尔今又登第，相去才九龄。

勤劳酬素志，烜赫振家声。箕裘端不坠，义方益芬馨。

季弟亦乡选，来年试春卿。云鸿继高举，桂苑同飞鸣。

子壮可起家，予衰欲归耕。勉哉脩远业，正值时休明。
风流子 锡山庆云庵感旧 时永如上人新逝
陈维崧（清代）

众山排峭壁，西风吼、乱叶打茆庵。记竹外时逢，拈花迦叶，水边曾值，洗钵瞿昙。

依稀是、鸟啼幽涧北，僧送石桥南。万壑松飙，王裴名理，半床萝月，支许清谈。

重经春来地，人谁在，祇见霜信初酣。染就千围桃槲，一路杉楠。

叹电光石火，佛犹如此，山邱华屋，人则何堪。隐隐前林暝翠，暗结精蓝。
松陵答友人
释永颐（宋代）

郁罗天上挹躔，拾羽编衣泛碧莲。
长笛吹明月夜，秋风濯足太湖边。
晓起
文天祥（宋代）

远寺鸣金铎，疏窗试宝熏。
秋声江一片，曙影月三分。
倦鹤行黄叶，痴猿坐白云。
道人无一事，抱膝看回文。
登城楼
陈与义（宋代）

去年梦陈留，今年梦邓州。
几梦即了我，一笑城西楼。
新晴草木丽，落日淡欲收。
远川如动摇，景气明田畴。
百年几凭栏，亦有似我不。
城阴坐来失，白水光不流。
丈夫贵快意，少住宽千忧。
归嫌简斋陋，局促生白头。
寄彦文
王洋（宋代）

张子萧条后，空山十五年。
瓶无粟遮眼，门有客求钱。
拆补经纶手，拘留褊短缘。
寻诗有情否。旋送两三篇。
凤栖梧 惠山寺
张可久（元代）

寺下苍山蹲玉几。两两髯龙，涧底＊云起。矮屋低垣祠短李。旧题名胜今余几。驳石阑干曾遍倚。出没烟芜，见客青鼋喜。隐隐蕉花修竹里。
李侍御河北使回，至东京相从
刘长卿（唐代）

故人南台秀，夙擅中朝美。拥传从北来，飞霜日千里。

贫居幸相从，顾我柴门里。却讶绣衣人，仍交布衣士。

王程遽尔迫，别恋从此始。浊酒未暇斟，清文颇垂示。

回瞻骢马速，但见行尘起。日暮汀洲寒，春风渡流水。

草色官道边，桃花御沟里。天涯一鸟夕，惆怅知何已。
题君子亭
朱熹（宋代）

清晨坐武观，凉风动高旌。挟弓一笑起，屈此四座英。

破的亦已屡，穿杨讵云精。军吏不敢贺，高鸟时相惊。

解韝脱决遂，缓带飘华缨。俯仰新亭幽，旷然尘虑清。

内正外自直，三揖奚所争。端居得深玩，君子非虚名。
郊原
陈昂（宋代）

郊原方落日，千里转玲珑。
小阜浮波上，遥天覆镜中。
葑田齐晚稻，甓社下新鸿。
谁染淮南景，秋汀蓼尽红。
书斋十咏·笔架
刘子翚（宋代）

刻画峰峦势，尸功翰墨余。
锁窗閒昼永，高卧数中书。
彭衙行
杜甫（唐代）

忆昔避贼初，北走经险艰。
夜深彭衙道，月照白水山。
尽室久徒彭，逢人多厚颜。
参差谷鸟吟，不见游子还。
痴女饥咬我，啼畏虎狼闻。
怀中掩其口，反侧声愈嗔。
小儿强解事，故索苦李餐。
一旬半雷雨，泥泞相牵攀。
既无御雨备，径滑衣又寒。
有时经契阔，竟日数里间。
野果充糇粮，卑枝成屋椽。
早行石上水，暮宿天边烟。
少留周家洼，欲出芦子关。
故人有孙宰，高义薄曾云。
延客已曛黑，张灯启重门。
暖汤濯我足，翦纸招我魂。
从此出妻孥，相视涕阑干。
众雏烂熳睡，唤起沾盘飧。
誓将与夫子，永结为弟昆。
遂空所坐堂，安居奉我欢。
谁肯艰难际，豁达露心肝。
别来岁月周，胡羯仍构患。
何当有翅翎，飞去堕尔前。
偶成
曹彦约（宋代）

儒风一变至于道，此是尧夫未识儒。
除却儒风如更有，将驴骑了复寻驴。
西江月 为江寒汀题画
吴湖帆（清代）

烂熳绛绡如火，轻盈浅袂笼烟。愁浓酒薄奈何天。

犹占春光一线。

鹊噪晴檐多喜，太平歌管喧阗。生花五色溯黄筌。

采笔江郎自艳。
野步二首 其一
陆游（宋代）

堤上淡黄柳，水中花白鹅。诗情随处有，此地得偏多。
黔山 其一
黄安涛（清代）

黔山了无奇，众皱互高下。互古天西南，难为远行者。

石棱横钩衣，沙砾乱戛踝。脱愁上竿鱼，蹶恐注坡马。

如何五丁迹，步步不相舍。庶几生我面，开心待输写。
舟中晚色二绝 其二
周紫芝（宋代）

风急雨初过，天高日未曛。翠鬟堆晚岫，水墨画秋云。
次韵陈登父风雨枕上书怀
俞德邻（宋代）

雾气黯层峰，雨声諠万瓦。蘧然梦华胥，兹寐殆非假。

寐久失晨兴，喔喔邻鸡鸣。鸡鸣鸡自鸣，我本忘吾形。

忘形岂徇物，况乃真坦率。人生寿百年，能得几日月。

日月去堂堂，河流逝活活。觉悟不早计，龟筒恐难脱。
兵乱后自嬄杂诗 其十五
吕本中（宋代）

一纪幽栖地，宛然高树林。比邻风雨散，垣屋草莱深。

池面华光歇，井床苔色侵。衰年筋力弱，阁道罢登临。
和张石山古风约郊行
卫宗武（宋代）

乾坤空阔几由旬，仁气{映日换土}圠熏为春。
郊原万象列绮绣，华哉规令方施行。
旧年与花尝有约，肯倦携筇并蹑屩。
近来时事与花违，一任自开还自落。
此时何地可维舟，难效山阴禊事修。
醉吟有样犹可法，随处可留无不留。
欲纵清游先蜡屐，剩拟一造芝兰室。
料应红紫尚余芳，但愧平章无健笔。
折简支郎盟在前，期吊野王今几年。
或行或止若有制，人不自由殊可怜。
转头点点飞戏雨，美景良辰那忍负。
大篇短牍重招邀，起往从之其敢后。
但嗟载笠与乘车，昔骑紫马今无驴。
荣华消歇与春尽，宠辱不动心如如。
追和李太白姑熟十咏 其二 丹阳湖
郭祥正（宋代）

湖广际长天，永日微风止。菱歌一舟去，雪阵群鸥起。

荷香迷近远，秋色莹表里。试问贺季真，何如镜湖水。
和曾大尹去思十咏 其五 天柱兴怀
徐庸（明代）

晴峰万仞插青□，日照芙蓉宿翳消。判笔不摇真可拟，至今民□想高标。
雁奴
方一夔（宋代）

雁落常水宿，奴辄警暗晦。己逸渠处劳，祸患出恩爱。

老渔穷意巧，半夜弄光怪。奴亟告其群，举群惊相戒。

渔火不时明，奴告不息喙。众方恬梦寐，不悟伏机械。

一夕虽屡惊，四顾无己害。利嘴丛之身，尤恐奴相卖。

渔者乘其嚣，尺箠尽同队。辱令孟坚死，依势博陆败。

小忠误平昔，今日复何悔。
徐稼翁移居
周望（清代）

羡君新卜鹿门居，岸帻高吟处士庐。留得春风花下酒，课存秋雨案头书。

轩窗岑寂心无竞，竹石经营意有馀。惟惜旧朋相隔远，幽怀渺渺独伤余。
丙寅十月朔，扫墓有感
李诩（明代）

蓼莪篇废几潜然，聊率儿曹展墓田。乌鸟含情悲夜夜，春晖难墓痛年年。

箕裘未善惭弓冶，诗礼丕承扩祖先。所幸熙熙忘帝力，及时耕凿望孙贤。
如此江山 钱丈懋溪《天台观瀑图》
沈蓥（清代）

听鹂净涤筝琶耳，王孙又浮吟棹。客水寻秋，家山吊古，合共梅花溪老。

尘襟顿扫。便携屐天台，洗眸云峤。一片霞城，玉龙千丈乍飞到。

晴空风雨交作，晶帘遥隔著，仙洞人杳。翠刷层层，珠跳一一，溅上生衣凉峭。

双筇倦小。便打叠游踪，画翻新稿。莫漫题诗，辋川诗最好。
张益孺学士挽词二首 其一
范纯仁（宋代）

儒业高群彦，词场第一流。能声喧幕府，稳步到瀛洲。

昼绣临乡郡，纡朱葬旧丘。他年文苑传，应有盛名留。
宋颂九首·圣神
石介（宋代）

二国之君，各何尔土。
虎凭于山，莫予敢取。
蛟凭于渊，莫予敢侮。
万其年兮，关鐍以固。
送陈太祝归河阳
梅尧臣（宋代）

羸马度关去，夜向河桥归。
水风来何急，吹裂游子衣。
到家莫久留，速书赴礼闱。
大对必有蕴，时哉无阔稀。
元日
方翥（宋代）

又见增年齿，谋身事事非。
时难逢岁饭，日暖换春衣。
新莽奸犹在，怀王殡未归。
中原久离绝，感节泪频挥。
偶游白渡怀刘九
陈藻（宋代）

心随飞鸟过寒沙，两崖沿江曲又斜。
便有只船乘月渡，都无五里到君家。
十二峰·起云
阎伯敏（宋代）

钗头嫋嫋山花枝，裙尾旧缬山麻衣。
朝随云起采薪去，莫趁女伴穿云归。
下直早出
郑畋（唐代）

诸司人尽马蹄稀，紫帕云竿九钉归。

偏觉石台清贵处，榜悬金字射晴晖。
暮春道经舒城山谷
韩允西（清代）

路转峰当户，林疏水绕村。鸡声流涧底，犬吠倚云根。

地僻幽居乐，风醇古道存。浑忘王事瘁，茅店醉清樽。
次韵牡丹
方岳（宋代）

洛阳儿女惜花残，认得愁痕入黛峦。
夜雨正惊春冉冉，晴风欲黛玉珊珊。
一诗自直加城璧，千时谁分径尺槃。
烦与丁宁留醉在，窗绡深掩护轻寒。
次韵李子永见庆新居
韩元吉（宋代）

旋移桐树占高冈，更喜松筠翠作行。
檐外参差见林影，门前溶漾足溪光。
天涯留落还相识，地上经营岂太忙。
好事肯来三径在，已添篱菊待重阳。
胜师堂双竹
孔武仲（宋代）

累石为峰太谨严，故排双竹辟修织。
天风似亦喜清净，时嫋枝梢为埽檐。
夜泊平望
杨万里（宋代）

夜来微雪晓还晴，平望维舟嫩月生。
道是烛花总无恨，为谁须暗为谁明。
神山避暑晚行田间用陶渊明平畴交远风良苗亦怀新为韵 其八
许有壬（元代）

渊明昔归休，开岁才五十。我虽年近似，我道惭什百。

兼金与尺年，敢取侪瓦砾。缅焉动真想，迅往孰诱掖。

庶几归田园，千载可同迹。
题范希文手书伯夷颂墨贵
富弼（宋代）

夷清韩颂古皆无，更得高平小楷书。
旧相嘉篇题卷后，苏家能事复何如。
游茅山
许浑（唐代）

步步入山门，仙家鸟径分。渔樵不到处，麋鹿自成群。

石面迸出水，松头穿破云。道人星月下，相次礼茅君。
浪淘沙 閒情
曹溶（明代）

青鸟信沉沉，泪滴罗襟。落红无力上瑶簪。最是横塘风乍紧，吹散柔心。

玉盏惜空斟，冷落从今。梦回人倚画床阴。借问谁家香阁里，占得春深。
峡山寺
沈辽（宋代）

峡山山下古招提，丛木犹藏半泐碑。正自会昌多难后，至今龙象绕山悲。
小饮张季野宅分韵得张字
方回（元代）

涂潦访远客，未免褰我裳。
同行二三子，先后相扶将。
达官肯忘势，鳞次升高堂。
具言大雨水，民饥籴估昂。
西成已无望，颜色俱恻怆。
斗升弃孩稚，此事真可伤。
今年劣足支，所虑明年荒。
肉食念沟瘠，岂无筹策良。
有司执所见，猾吏尤不臧。
老夫颇涉历，意欲输毫芒。
窃虞水投石，徒用热中肠。
不如归去来，涤闷寻杯觞。
平生济物心，已{拖扌换弓}不复张。
尚于朋友间，未減诗酒狂。
华屋旧公孙，燕室书画香。
娱琴适情性，悟棋知兴亡。
万事不挂口，逍遥参蒙庄。
缪恭相如右，终惭思旷傍。
淫霖苦未已，积阴翳秋阳。
时艰近至此，盗贼将披猖。
一醉岂易得，悲歌成短章。
邂逅即分首，相思云树长。
用韵作懽喜语
杜范（宋代）

冰雪凝寒万木空，我今正欲转春风。
东郊已和安排计，会持枝头万点红。
乌衣巷
朱存（唐代）

阀阅沦亡梐（木互）移，年年旧燕亦双归。
茅檐苇箔无冠盖，不见乌衣见白衣。
康熙戊戍六月朔奉命册封琉球述怀三首 其一
徐葆光（清代）

我生寡行役，敦敦守书案。少长太湖旁，临涯渺无岸。

朅来京国游，涉江已三叹。浊流益奔驶，疑向银河乱。

今将事澥东，宠命贲冗散。皇灵畼九垓，当险敢云惮。

衔纶出区夏，邮签浩难算。八千闽越路，未及溟程半。

涉川守忠信，古人宁我谩。兹游纵目初，奇绝平生冠。
栗里华阳窝辞 礼育王塔辞
王质（宋代）

乾坤分吴越兮，隔以海潮之飞，鸿鹄兮十度而九回。

朝句曲之嶙峋兮，暮育王之嵾嵯。垂老远游兮，岂其舍人长史之非。

上精行次绝行兮，非通行照行之可希。天石纵兮天河惊，星辰日月兮攲危。

度钱塘兮江碧而山苍，斯行兮非常。
钓台
周巽（元代）

桐江上，一丝风。羊裘坐危石，轻雪落寒空。故人乘龙忽相忆，徵起终辞谏议职。

夜惊星动紫微垣，晓见云归翠萝壁。振衣独立富春山，鱼鸟亦知心事閒。

清风高出云台表，遗迹长留山冰间。
江上望远山寄郑谷郎中（公时退居仰山）
齐己（唐代）

危碧层层映水天，半垂冈陇下民田。王维爱甚难抛画，

支遁高多不惜钱。巨石尽含金玉气，乱峰闲锁栋梁烟。

秦争汉夺空劳力，却是巢由得稳眠。
苏幕遮 劝迷途
王处一（金朝）

叹迷人，如大醉。敢使机谋，争眼谩天地。杀盗邪淫咒神理。一向无知，不顾临时罪。气归空，形委废。性识区区，走入幽牢里。无限冤魂谁放你。鞭棒随身。蛇狗争吞噬。
送杨提干过淮求辟
宋伯仁（宋代）

功名会底不为难，莫把登科作等闲。
豪杰岂容忘矢石，行藏只要识机关。
天连芳草千家雨，月照长芦四面山。
但是辟书休自懒，偏亲绿鬓已成斑。
过圆通庵题壁
曹大荣（清代）

淡日轻云欲暮天，长桥草色乱人烟。游人不管春光老，来往禅房看杜鹃。
诗偈 其七十三
庞蕴（唐代）

无有报庞大，空空无处坐。家内空空空，空空无有货。

日在空里行，日没空里卧。空坐空吟诗，诗空空相和。

莫怪纯用空，空是诸佛座。世人不别宝，空即是实货。

若嫌无有空，自是诸佛定。
送县尹任满
毛直方（宋代）

卓鲁久不作，临风重怀人。锦溪有美锦，善制当谁称。

器之汾阳有，烨烨驰华声。往来试樵邑，口碑播瓯闽。

东阳修何行，桃李三年春。安得百器之，布满弦歌城。

奈何斗以南，纷纷蒲璧荣。令有一何廉，廉乃不近名。

令有一何明，明乃不见形。令有一何有，有若权在衡。

令有一何了，又若刃发硎。能令政事简，罚者怀其仁。

官府有直气，闾门无枉情。物论久逾定，去思见民真。
次韵蔡仲偃都官南归留别
赵抃（宋代）

留诗为别重依依，春浪桃花晓弄晖。柯岭峥嵘何处所，兰桡安稳送将归。

与君志有云泉约，顾我身无羽翼飞。浮石仙今遗迹在，吾庐江畔忆渔矶。
晋门。惠帝
周昙（唐代）

蛙鸣堪笑问官私，更劝饥人食肉糜。

蒙昧万机犹妇女，寇戎安得不纷披。
大衍易吟四十首
方回（元代）

屡厄未济旅，难逢既济丰。
巽谦能自降，蹇困讵为穷。
和答叶无咎
孙应时（宋代）

百年一梦欲谁何，底事容心强揣摩。
便续渊明归去引，不题工部醉时歌。
故山已恐鹤相怨，陋巷何妨雀可罗。
多谢诗仙唤愁醒，簿书丛里少婆娑。
挽族叔父
陈傅良（宋代）

我怀终古恨，不及奉觞时。
满眼看诸弟，何心赋此诗。
牛羊来蛰蛰，丘墓去累累。
亦有千钟养，曾无一字碑。
元日次韵潘黄门奉怀朝会诸公
湛若水（明代）

此日五云扶帝座，同时万国祝尧天。春风先到金茎动，景运遥尧斗柄旋。

心逐火轮瞻雉尾，眼欺云墨起蛟涎。不陪天上群仙会，留滞周南万里船。
忠孝图
凌云翰（元代）

葵萼倾心向太阳，萱花树背在高堂。忠臣孝子如佳卉，凭伏丹青为发扬。
安仁港口望仙人城
顾况（唐代）

楼台采翠远分明，闻说仙家在此城。

欲上仙城无路上，水边花里有人声。
游钟山大爱敬寺诗
萧衍（南北朝）

曰予受尘缚。
未得留盖缠。
三有同永夜。
六道等长眠。
才性乏方便。
智力非善权。
生住无停相。
剎那即徂迁。
叹逝比悠稔。
交臂乃奢年。
从流既难反。
弱丧谓不然。
二苦常追随。
三毒自烧然。
贪痴养忧畏。
热恼坐焦煎。
道心理归终。
信首故宜先。
驾言追善友。
回舆寻胜缘。
面势周大地。
萦带极长川。
棱层叠嶂远。
迤逦隥道悬。
朝日照花林。
光风起香山。
飞鸟发差池。
出云去连绵。
落英分绮色。
坠露散珠圆。
当道兰{艹/靃}靡。
临阶竹便娟。
幽谷响嘤嘤。
石濑鸣溅溅。
萝短未中揽。
葛嫩不任牵。
攀缘傍玉涧。
褰陟度金泉。
长途弘翠微。
香楼间紫烟。
慧居超七净。
梵住踰八禅。
始得展身敬。
方乃遂心虔。
菩提圣种子。
十力良福田。
正趣果上果。
归依天中天。
一道长死生。
有无离二边。
何待空同右。
岂羡汾阳前。
以我初觉意。
贻尔后来贤。
漫兴 其二
袁宏道（明代）

独往吾何有，狂痴世所怜。一身书蠹后，万事酒杯前。

礼乐从先进，交游附少年。昨来益自喜，信口野狐禅。
水龙吟 寄题岑学吕师尚室双牛图
杨玉衔（清代）

长林丰草生涯，落花香著高眠地。读书挂角，触墙成字，诗鸣宫地。

文绣何荣，泥涂何辱，生防烧尾。记五羊旧梦，服箱负轭供鞭策，从穿鼻。

犁雨耕云非计。望吴蟾、惊心喘气。骑来步稳，清泉白石，犊孙游戏。

饭饱菰蒲，醍醐酣足，雪山开士。喜银河写照，机边织女，正牵牛会。
杂曲歌辞。长安少年行十首
李廓（唐代）

金紫少年郎，绕街鞍马光。身从左中尉，官属右春坊。

刬戴扬州帽，重熏异国香。垂鞭踏青草，来去杏园芳。

追逐轻薄伴，闲游不著绯。长拢出猎马，数换打球衣。

晓日寻花去，春风带酒归。青楼无昼夜，歌舞歇时稀。

日高春睡足，帖马赏年华。倒插银鱼袋，行随金犊车。

还携新市酒，远醉曲江花。几度归侵黑，金吾送到家。

好胜耽长行，天明烛满楼。留人看独脚，赌马换偏头。

乐奏曾无歇，杯巡不暂休。时时遥冷笑，怪客有春愁。

遨游携艳妓，装束似男儿。杯酒逢花住，笙歌簇马吹。

莺声催曲急，春色讶归迟。不以闻街鼓，华筵待月移。

赏春惟逐胜，大宅可曾归。不乐还逃席，多狂惯衩衣。

歌人踏月起，语燕卷帘飞。好妇惟相妒，倡楼不醉稀。

戟门连日闭，苦饮惜残春。开琐通新客，教姬屈醉人。

请歌牵白马，自舞踏红茵。时辈皆相许，平生不负身。

新年高殿上，始见有光辉。玉雁排方带，金鹅立仗衣。

酒深和碗赐，马疾打珂飞。朝下人争看，香街意气归。

游市慵骑马，随姬入坐车。楼边听歌吹，帘外市钗花。

乐眼从人闹，归心畏日斜。苍头来去报，饮伴到倡家。

小妇教鹦鹉，头边唤醉醒。犬娇眠玉簟，鹰掣撼金铃。

碧地攒花障，红泥待客亭。虽然长按曲，不饮不曾听。
送孙会之县尉秩满归庐陵
许及之（宋代）

人生贵相知，不在相逢早。庐陵说三孙，修名惬诸老。

伯也吾同说，久别心杲杲。季也真可人，一见颜色好。

金石出几杖，握手屡倾倒。屈魂虽尚醒，贾骨久云槁。

微君写穷愁，何以慰怀抱。再见一尉更，取别何草草。

回视徒四壁，蝉声缀吟藁。向来雕斲工，见辄迹如扫。

汲深无新泉，送子惭涸潦。珍重皎洁姿，相期在斯道。
壬子
万盛（明代）

古云老去多贪得，谁识今吾亦故吾。愿学进修如卫武，敢图多积等陶朱。

不忧不惧心常泰，无韬无骄乐自馀。正气也终还造化，肯将清泪滴屠苏。
游灵岩
车若水（宋代）

一径碧如合，四山危欲堕。
天低鸟不飞，露湿龙常过。
岩根小叶鸟，境净不可唾。
深杳洞出云，冷钟佛惊卧。
川僧住八年，有此清福大。
而我寻盟来，坐借蒲团破。
灯深眼双青，各话其所课。
我谷未必实，他华已成果。
归为宜有余，吾道岂全懦。
壁间清献存，当年愧轻和。
乙丑冬罢会呈诸友
王十朋（宋代）

缪意开家塾，微才愧斗筲。虽逃有若叱，宁兑孝先嘲。

尚赖知心友，能全耐久交。殷勤惜别意，终日在梅梢。
张持荷以诗见约同沈无隐赏梅因得绝句奉谢
喻良能（宋代）

结斋风味如和靖，况有凌风百尺台。
雪霁春新多办酒，两翁乘兴欲寻梅。
莱芜道中
孙卓（清代）

崎岖历古道，踯躅背斜曛。水到莱芜合，山从岱岳分。

崩岩留积雪，断壁入寒云。尘甑流风绝，谁歌范令君。
旱灾自咎，贻七县宰同州时
元稹（唐代）

吾闻上帝心，降命明且仁。臣稹苟有罪，胡不灾我身。

胡为旱一州，祸此千万人。一旱犹可忍，其旱亦已频。

腊雪不满地，膏雨不降春。恻恻诏书下，半减麦与缗。

半租岂不薄，尚竭力与筋。竭力不敢惮，惭戴天子恩。

累累妇拜姑，呐呐翁语孙。禾黍日夜长，足得盈我囷。

还填折粟税，酬偿贳麦邻。苟无公私责，饮水不为贫。

欢言未盈口，旱气已再振。六月天不雨，秋孟亦既旬。

区区昧陋积，祷祝非不勤。日驰衰白颜，再拜泥甲鳞。

归来重思忖，愿告诸邑君。以彼天道远，岂如人事亲。

团团囹圄中，无乃冤不申。扰扰食廪内，无乃奸有因。

轧轧输送车，无乃使不伦。遥遥负担卒，无乃役不均。

今年无大麦，计与珠玉滨。村胥与里吏，无乃求取繁。

符下敛钱急，值官因酒嗔。诛求与挞罚，无乃不逡巡。

生小下里住，不曾州县门。诉词千万恨，无乃不得闻。

强豪富酒肉，穷独无刍薪。俱由案牍吏，无乃移祸屯。

官分市井户，迭配水陆珍。未蒙所偿直，无乃不敢言。

有一于此事，安可尤苍旻.借使漏刑宪，得不虞鬼神。

自顾顽滞牧，坐贻灾沴臻。上羞朝廷寄，下愧闾里民。

岂无神明宰，为我同苦辛。共布慈惠语，慰此衢客尘。
雨夜作
陆游（宋代）

十月多蚊蚋，昏昏气未平。
正须三日雨，却用一霜晴。
闲馆萧条意，空阶点滴声。
钟残抚枕叹，归梦几时成？
送张对溪之任庐州
杨继盛（明代）

我期玄素回天力，何事赤符此日行。几度为亲焚谏草，百僚忌尔着时名。

莺啼晴树秦烟暮，旌拂庐云曙色明。若遇超然同志问，为言终不负平生。
次曲江先寄太守刘宜翁五首 其三
郭祥正（宋代）

韩愈莫吟泷吏问，梁鸿休赋五噫歌。百年荣辱能多少，且倒芳樽养粹和。
和张赴供备 其二
刘跂（宋代）

桓桓壮气敌阳秋，冒雪冲风不被裘。天子方修上林苑，戎王莫怕义阳侯。
听郑五愔弹琴
孟浩然（唐代）

阮籍推名饮，清风坐竹林。
半酣下衫袖，拂拭龙唇琴。
一杯弹一曲，不觉夕阳沉。
余意在山水，闻之谐夙心。
十一月二十七日刘公度徐用之许相过公度居忧
周必大（宋代）

平日何曾忘穆生，如今胡不饮公荣。
颇嫌性僻嵇中散，为怕情伤阮步兵。
美意正须羹碧涧，衰颜聊复饭青精。
更携天上新圆月，同试沙瓶雪水清。
朝中措（和张文伯元夕）
王之道（宋代）

江城春霁雪初融。楼观瑞烟中。向晚金莲无数，一时开遍东风。

向情太守，行携红袖，坐引金钟。时出阳春绝唱，才名不减诗翁。
次韵傅教授景仁马绿荔支
王十朋（宋代）

玉座奇包未与颁，伏波家果忽堆盘。宜书蔡谱均称绿，不比韩堆止咏丹。

荐李徒誇碧实脆，嚼瓜未觉水晶寒。羡君衫鬓巧相似，我坐郡厅惭素餐。
赠相士王秀溪
方回（元代）

不惜佳人国为倾，髑髅头盖野狐精。
丈夫更有何郎粉，老眼须君业镜明。
题湖上壁
周紫芝（宋代）

寒食风埃满客巾，西湖烟雨送愁频。
日高未起鸟呼梦，春晚不归花笑人。
感寓二首 其二
梁德裕（唐代）

幽涧生蕙若，幽渚老江蓠。荣落人不见，芳香徒尔为。

不及绿萍草，生君红莲池。左右美人弄，朝夕春风吹。

叶洗玉泉水，珠清湛露滋。心亦愿如此，托君君不知。
立春内中帖子词 其二 皇后阁
王圭（唐代）

未染仙人杏，偏柔帝女桑。应知蚕事早，不独斗年芳。
题两浙旬宣卷
林光（明代）

天心仁爱圣明朝，阴沴频年未尽消。眼底名藩参浙水，马前春意遍童谣。

潜鳞涸辙需甘泽，赤子穷檐望使轺。何处覆盆光未照，紫薇花下更逍遥。
大龙湫
王之望（宋代）

瀑水传闻旧壮哉，飞流亭下久徘徊。
玉龙鳞甲寒犹蛰，银汉波澜冻未开。
斜日湫潭微溅雨，深冬天地不鸣雷。
斯游未快平时意，更拟他年得得来。
眼儿媚（和八窗叔韵送之）
李曾伯（宋代）

公归东里我西州。枫荻楚天秋。乌樯转首，暮云江树，落日沙头。

乌唐此去风涛恶，宁愿贾胡留。明年春晚，松江笠泽，归约追游。
寿丞相
吴势卿（宋代）

昨丙辰年相魏公，当时克敌首归功。
何如手补西天漏，仍更神驱塞北空。
一隙暇时关国祚，十分重任赖忠臣。
天生贤佐兴王业，正看周诗六月中。
以春水船如天上坐老年花似雾中看平声字分韵得如字
顾瑛（元代）

为人性癖爱幽居，结得幽居画舫如。沙嘴晓风开幔入，檐牙晴日落窗虚。

厨空尚有仙家酒，岁晏能来长者车。汲涧绠寒因煮茗，凿冰船发为叉鱼。

米颠痴绝尤眈画，郑老穷愁却著书。炉篆宝香薰笃耨，砚泓春水滴蟾蜍。

纸浮玉色供临拓，月吐虹光照卷舒。许结老年三绝社，须君好事写归欤。
濯缨阁 其一
韩淲（宋代）

平生诗思弗浪与，一旦园池来寄题。得名当复主人胜，孺子之歌畴不知。
溪口阻风寄子长富文
王十朋（宋代）

风知主人意，吹浪留客舟。客子念行役，形留心不留。

回望月峡月，坐悲秋浦秋。从今怀人梦，飞绕清溪楼。
和张仲宗送柯田山人归隐 其一
沈与求（宋代）

我家洄潭上，卜邻左顾龟。中有隐君子，孤风邈难追。

玩世逐虎鬼，祈年讯蛇医。篱根县瓠壶，蔓野纷翠帷。

客至勿遽迎，借问来者谁。
赠泽庠赵广文三首 其二
薛瑄（明代）

先生事业竟何如，濩泽菁莪乐沛濡。玩目岂无清献鹤，传家应有子昂书。

缃缣岁久芸除蠹，堂户年来观送鱼。握手临岐何所祝，洪渊还好探骊珠。
行者写经求僧
释居简（宋代）

风云时至谩书经，点墨工夫过点尘。只改旧时行李处，依然不改旧时人。
和张敏之诗七十韵三首 其三 读唐史有感复继张敏之韵颇有脂粉气息迁就声韵故也呵呵
耶律楚材（元代）

唐室承平久，遗贤不遁藏。罗纨桑幄腻，饼饵麦畴香。

马牧初蕃息，民编莫校量。边臣闲虎略，卫士敛鹰扬。

禁苑晨钟动，梨园锦障张。披香风细细，太液水浪浪。

河汉明方润，长庚淡不铓。羽旄仪两列，冠盖道相望。

谏士陈休戚，廷臣论否臧。金石歌大雅，琴瑟奏清商。

青鸟迷鸳瓦，乌衣绕画梁。供张官府备，殽馔大官忙。

共享清时乐，殊无谤议伤。含元朝百辟，花萼宴诸王。

主上贞观圣，官僚魏郑良。岁馀开武讲，春首辟文场。

异宝浮淮水，馀粮朽凤翔。诸羌来入卫，百济请观光。

关塞沈烽火，乡闾息寇攘。三春常若雨，六月不飞霜。

圣德跻朝夕，仁心本就将。俯知人意顺，仰视帝心当。

彍骑轻关内，精兵重北疆。朝廷潜巨蠹，方镇养贪狼。

粉面三千辈，金钗十二行。持盈当忌满，居治不知亡。

相罢曲江去，权移林甫傍。华清高屼屼，骊峤碧苍苍。

金屋眠春晓，温泉浴暮凉。掖庭花烂漫，阁道路彷徨。

官监金犀饰，妖姬珠玉装。危弦惊醉耳，哀调断柔肠。

灯烛晖鳷鹊，丝簧沸建章。奢淫几桀纣，纯俭劣成康。

击柝宫城邃，传筹禁漏长。谋欢长汲汲，沈醉若伥伥。

未悟薪及爇，谁知病已肓。人横碧玉笛，腰佩绛香囊。

岭表千山远，荔枝三日尝。仙衣吹渺渺，莲舸泛洋洋。

力士权诚重，杨钊宠不忘。承恩趍宝座，奏事近牙床。

荧惑频侵斗，秋阳弗集房。人心咸怨怒，天象不披详。

易水声呜咽，燕山水郁茫。盗贼充上郡，鼙鼓起渔阳。

杀气凌金阙，繁霜殒玉芳。环儿刚赐死，天子惧如狂。

战士皆思变，奸臣亦易常。空闲尘羯鼓，谁舞旧霓裳。

忠义心徒顺，英雄志自昂。翠华摇曳曳，鸾驭去遑遑。

禁脔庖供豕，村民路进浆。隘兵蜀道险，糊口益州粮。

灵武兵声振，汾阳意气刚。复收京阙克，重治寝园荒。

贼势时深蹙，官军力益强。羽檄传剑阁，龙驾返南方。

御府仍无酒，饥民尚啖糠。邛都求道士，蓬岛觅仙乡。

符使将归汉，真妃犹忆唐。金钗分一股，钿合擘中央。

挥涕春风殿，伤心秋月堂。梧桐笼院砌，桃李映宫墙。

佳梦真难得，幽欢颇有妨。春宵成怨忆，秋夜愈悲惶。

尚记脩眉绿，犹思半额黄。强舒鸾被翠，闲杀辇车羊。

陵谷俄惊海，沧浪已变隍。临风一卮酒，聊复酹三郎。
次胡经仲知丞赠别韵
范成大（宋代）

先生有道抗浮云，拄颊看山意最真。
霜鬓不堪痟首疾，翠蛾常作捧心颦。
官如斯立蓝田小，家似渊明栗里贫。
俯仰别来蓂荚换，祗今谁与话情亲？
悲歌五首
方回（元代）

更问公裳与幞头，披襟散发十年秋。
郭郎鲍老元相□，张丈殷兄且自由。
善乐神仙惟有醉，算知天地本无愁。
奈何尚欲诛奸鬼，亹亹寒窗笔不休。
玉水记方流
林希逸（宋代）

玉水何从记，工因卞璞求。若非藏异宝，那得有方流。

远派来玄圃，潜珍向某洲。璧沉疑月在，斗折认波浮。

山鬼休持献，江神不暗投。磬襄何入海，应为访鸣球。
倦绣篇为云中吕遵义作
张以宁（明代）

蘼芜叶暗江云暖，翡翠单飞怨春晚。陈女多情玉镜分，陆郎薄倖斑骓远。

宝鸭团炉百和香，锦鸳方褥五文章。阴阴垂柳笼书幌，点点飞花落绣床。

双鸾欲寄金龟倩，燕月吴云不相见。柔肠万转逐回文，乱绪千条萦弱线。

女贞枝上燕双栖，夜合花前思欲迷。停针嘿嘿无人会，但觉春山两叶低。

晓嘶绣勒门前路，夜炙银灯帐中语。指点香茸旧唾痕，见妾朝朝断肠处。
壮士吟
孟迟（唐代）

壮士何曾悲，悲即无回期。如何易水上，未歌泪先垂。
道院
叶茵（宋代）

园林悭十亩，天赐老生涯。
雪境吟终夜，春时醉一家。
篱疏簪菊种，石古络藤花。
莫有同盟者，多煎谷雨茶。
和陈希舜浊醪二首又次为谋深远之作一首 其二
阳枋（宋代）

几年龙技学勤劳，准拟丰餐嗜炙肴。庖刃如新惊岁晚，亦无蛙鳝荐松醪。
山行
吴浚（宋代）

溪水冷冷清风沙，镜中历历走鱼蝦。
树红霜后无多叶，梅入冬来第一花。
鹧鸪天（送客至汤泉）
李洪（宋代）

十月南闽未有霜。蕉林蔗圃郁相望。压枝橄榄浑如画，透甲香相半弄黄。

斟录醑，泛沧浪。白沙翠竹近温汤。分明水墨山阴道，只欠冰谿雪月光。
冬夜
陆游（宋代）

百钱买菅席，锦茵亦何加；疋布缝麤裘，安用狐腋奢。
昨者南山僧，松肪寄一车，可以照读书，坚坐待朝霞。
顾影为发笑，山童双髻丫。
一掬琴高鱼，聊用荐夜茶。
从幸秦川过白卫献诗
韩昭（唐代）

吾王巡狩为安边，此去秦亭尚数千。夜照路岐山店火，

晓通消息戍瓶烟。为云巫峡虽神女，跨凤秦楼是谪仙。

八骏似龙人似虎，何愁飞过大漫天。
池畔闲坐兼呈侍中
白居易（唐代）

池畔最平处，树阴新合时。移床解衣带，坐任清风吹。

举棹鸟先觉，垂纶鱼未知。前头何所有，一卷晋公诗。
送韩校书江西从事
马戴（唐代）

出关寒色尽，云梦草生新。雁背岳阳雨，客行江上春。

遥程随水阔，枉路倒帆频。夕照临孤馆，朝霞发广津。

湖山潮半隔，郡壁岸斜邻。自此钟陵道，裁书有故人。
孟子 养气
陈普（宋代）

养气元来甚可为，只须身与理相随。待今自反俱无歉，直是工夫效验时。
纷蝶儿（残春）
蒋捷（宋代）

啼鴂声中，春光化成春梦。问东君、仗谁诗送。燕怜晴，莺爱暖，一窗芳哄。奈匆匆、催他柳绵狂纵。

轻罗扇小，桐花又飞么凤。记寒吟、沁梅霜冻。古今□，人易老，莫闲双鞚。尚堪游、荼コ粉云香洞。
桐君山邑人呼为小金山桐君所庐也
毛滂（宋代）

塔庙新严迹半空，山前山后但孙桐。楼台影压浮天浪，钟鼓声随过岸风。

定有龙宫在深碧，初疑海市变青红。众医不识人间病，遗箓谁知药石功。
酒冻戏题
于谦（明代）

我有一樽酒，欲酌谁与共。置之向床头，僮仆不敢动。

岁暮天苦寒，忽然结成冻。开樽抚掌笑，有物必有用。

更添曲蘖作酸醯，饱茹黄齑三百瓮。
到鹿津观水陆清醮普度 其三
陈肇兴（清代）

狼藉杯盘等布金，给孤园里肉成林。不知一例谈功德，可有慈乌反哺心。
曲水亭怀古二首 其一
荣汝楫（清代）

九峰山下水九曲，曲水水边旧有亭。著屐独来踏秋叶，流觞无复集研汀。

松间芳沼自涵碧，寺外好山空复青。是宋是唐两难问，残碑太息半飘零。
寒食
文同（宋代）

蜀客寓秦城，寒威怯夜生。
火床功甚小，酒榼力何轻。
月外天无色，霜中地有声。
王章龙具薄，数彻郡楼更。
秋园杂感二首
张耒（宋代）

世事我深谙委，人生他自奔忙。
刻木牵丝作技，几回弄罢凄凉。
寓宿黄观复书堂晨至海棠花下走笔呈苏召叟
周弼（宋代）

春风忽来花满树，海棠最多绕栏吐。
客愁才动不复安，两脚春泥踏春雨。
高枝背面辞晓喧，低枝湿透挥未乾。
胭脂深重粉亦殷，颜色滑腻脂肉寒。
五云忽卷晨妆毕，晓来姿态俱已矣。
悔不敲门请君出，喫酒忍饥看半日。
疾呼杯酌倾已迟，但惊野雪扫还飞。
可能就赐醉眠者，烂嚼落花听鸟啼。
郊庙朝会歌辞绍熙元年恭上寿星圣皇太后至尊
佚名（隋代）

大哉乾元，既极形容。
坤元德至，实兴比隆。
实册闰登，勒崇垂鸿。
相我缛备，肃肃雍雍。
读舒王日录
薛季宣（宋代）

立志嘐嘐必致君，四方观听一时新。周家道备骊戎变，流俗元来不误人。
咏史诗。云云亭
胡曾（唐代）

一上高亭日正晡，青山重叠片云无。

万年松树不知数，若个虬枝是大夫。
山间偶成
史浩（宋代）

乘兴篮舆竟出关，故园重见一开颜。镜鸾莹彻冰中水，僧衲斓斑雪后山。

已许梅花供胜赏，更邀酒子伴清閒。明朝未忍为归计，猿鹤方兹喜我还。
再游越中，伤朱馀庆协律好直上人
许浑（唐代）

昔年湖上客，留访雪山翁。王氏船犹在，萧家寺已空。

月高花有露，烟合水无风。处处多遗韵，何曾入剡中。
彭生行
何景明（明代）

岷峨山根江水坼，万里波涛混吴越。倾湖倒海不可量，仰看一线青天上。

郁蓝秀色盘三巴，间产锦石兼丹沙。王严扬马各挺出，异才岂必生中华。

彭生昂昂千里驹，少年骑马来成都。飞黄騕袅未即试，已觉奇气排长途。

君不见岷山不崩江不枯，古之高才何代无。
与狄明叔别十载迩来舟过清源凡三系缆俱不及晤特纡道访之南郊
胡应麟（明代）

黄河南下半飞沙，一别旗亭鬓已华。玄阁千秋扬氏草，青门五色邵侯瓜。

频年罢击霜天筑，几度空浮雪夜槎。闻说玳筵歌吹满，春衫行醉碧桃花。
舟中
赵汝鐩（宋代）

离家俄十日，千里独衰翁。
蓬响过云雨，帆开逆水风。
新沙增岸脚，小港隐芦丛。
客思难消遣，黄昏月一弓。
禅机四首 其三 一剑倚天
何梦桂（宋代）

将军一剑倚天开，镇断三军不许回。转盼刹那都丧命，机锋直指万人摧。
知郡范公泽游野意轩尽斩轩前恶竹之蔽眼界豁
郭印（宋代）

胜景天壤间，造物不能秘。
堂堂亘古今，取舍愈无匮。
江山本自如，优劣随人意。
城东古招提，轩宇旧凿翠。
老僧不解事，养竹日蒙蔽。
高人偶来游，踌躇重增喟。
呼童纵斧斤，似割眼中翳。
平原露寒芜，远树浮翠气。
天阔飞鸟没，云烟荡无际。
快哉指顾间，千里归睥睨。
我闻亟走观，宛非前日地。
风光捆载归，彷佛挑吟思。
珠玑忽飞来，怳与吾心契。
更欲纪其由，多辞亦云赘。
对月
陆游（宋代）

草草治杯盘，三更月露寒。
茆檐虽隐翳，终胜客中看。
送文介石学博归滇南
陆元辅（清代）

滇客频年赋《式微》，今朝才见理征衣。三江日月孤臣老，六诏风烟万里归。

山过碧鸡多戍鼓，星穷朱鸟近亲闱。好音为寄东来驿，莫道南天少雁飞。
日入
赵蕃（宋代）

日出复日入，寝饭但默默。
堪哀笼中鸟，欲去飞不得。
和李判官见新榜为兄下第
贯休（唐代）

失意荆枝滴泪频，陟冈何翅不知春。心中岐路平如砥，

天上文章妙入神。休说宋风回鹢首，即看雷火燎龙鳞。

从兹相次红霞里，留取方书与世人。
题陶威公庙
杨杰（宋代）

四海生灵困，柴桑牧札瘥。奸臣窥社稷，盟主奋干戈。

百甓防休逸，分阴贵切磋。升天九重逼，破贼一亟多。

贪吏羞移柳，游民愧盗禾。母贤移训诲，友益愿渐磨。

鹤化丧家客，龙飞古壁梭。南州浸馀泽，东晋决颓波。

诫重樗蒲戏，声腾仕女歌。中原力难致，白首泪滂沱。
送曾秀才归永丰
杨万里（宋代）

白白茅柴强作春，青青灯火夜相亲。
超然侣子真翘楚，旧矣逢人诵过秦。
觅举不应专嗜古，能文安得却嫌贫。
射科速化谁无术，误向南溪更问津。
杂咏
陆游（宋代）

少日狂疏触怒嗔，每缘忧患丧吾真。
晚牧咄咄书空手，却作腾腾任运人。
试俞珣笔呈罗大著
陈造（宋代）

市工营营有工拙，珣也旁睨裁一吷。
扣门属我祗厚颜，结字著书无一惬。
绣衣仙人归告猷，盍收此长助毫发。
青霄政须立螭珥，黑头当看获麟绝。
丰功被世名不灭，珣亦归装倒明月。
捣练子 闻钟
季兰韵（清代）

良夜静，碧天空。悄地花阴下绣栊。一念不生尘意绝，数声敲彻月明中。
挽永康守成寺簿同年二首
程公许（宋代）

模楷亲前哲，丰姿自轶群。
回翔垂白发，凌厉即青云。
幕府列功簿，诗书清塞氛。
宝仙催命驾，拱木漫新坟。
十月梨花
孔平仲（宋代）

皓质轻盈粉乍匀，小园初放一枝新。意嫌开在梅花后，先吐香心不待春。
山居四十首
栯堂（元代）

乱流尽处卜幽栖，独树为桥过小溪。春雨桃开忆刘阮，晚山薇小梦夷齐。

寻僧因到石梁北，待月忽思天柱西。借问昔贤成底事，十年骑马听朝鸡。
河西歌三首
赵时春（明代）

十万鸣弦小十王，曾驱叛寇入河湟。
青海便为胡部落，赤斤元是汉封疆。
品令 其三 新秋
卓田（宋代）

立秋十日，早露出新凉面。斜风急雨，战退炎光一半。

月上纱窗，急是广寒宫殿。无端宋玉，撩乱生悲怨。

一年好处，都被秋光占断。你且思量，今夜怎生消遣。
河中石兽
纪昀（清代）

沧州南一寺临河干，山门圮于河，二石兽并沉焉。阅十余岁，僧募金重修，求二石兽于水中，竟不可得，以为顺流下矣。棹数小舟，曳铁钯，寻十余里无迹。

一讲学家设帐寺中，闻之笑曰：“尔辈不能究物理。是非木杮，岂能为暴涨携之去？乃石性坚重，沙性松浮，湮于沙上，渐沉渐深耳。沿河求之，不亦颠乎？”众服为确论。

一老河兵闻之，又笑曰：“凡河中失石，当求之于上流。盖石性坚重，沙性松浮，水不能冲石，其反激之力，必于石下迎水处啮沙为坎穴，渐激渐深，至石之半，石必倒掷坎穴中。如是再啮，石又再转。转转不已，遂反溯流逆上矣。求之下流，固颠；求之地中，不更颠乎？”如其言，果得于数里外。然则天下之事，但知其一，不知其二者多矣，可据理臆断欤？
自豫章还赣至万安始得风
曾丰（宋代）

解缆将逾月，归帆始遇风。
只消三数日，能得几何功。
天意非相简，诗人固自穷。
江山清绝处，吾亨亦吾通。
了斋自警六首
陈瓘（宋代）

本元一字尧夫易，八十一篇扬子玄。
今古是非那复辨，仲尼尤不废韦编。
又颂
王彧（宋代）

放下情怀触处安，生涯取取没多般。褐衣褴褛聊遮赤，短发鬅多底用冠。

一榻省缘资困歇，二匙随分了饥餐。也知苦涩人人笑，烈曰初心不敢谩。
水仙
廖行之（宋代）

擢擢琼簪秀，盈盈玉颊新。
陇梅真季孟，洛浦是精神。
好在临江佩，遥怜步月尘。
对花恼诗思，何必霅溪莼。
恭纪圣恩春日同游并颁赐殊品 其八
方献夫（明代）

瞻对从容晷屡移，晚阴松径出迟迟。归来便向妻孥羡，千载儒生际遇时。
吴缙折赠牡丹花因与觅莲栽
林光（明代）

牡丹花好花端好，莲子纤花实更妍。欲识舂陵培植意，花娇实美是天全。
呈陆革进士
强至（宋代）

鱼沫遇穷能一煦，莺声得意亦相求。
近来无复友朋义，独善颇为鱼鸟羞。
今日指心论皎皎，明朝掉臂逐悠悠。
世间唯我交夫子，忧喜同怀二十秋。
夜行观星
苏轼（宋代）

天高夜气严，列宿森就位。
大星光相射，小星闹若沸。
天人不相干，嗟彼本何事。
世俗强指摘，一一立名字。
南箕与北斗，乃是家人器。
天亦岂有之，无乃遂自谓。
迫观知何如，远想偶有以。
茫茫不可晓，使我长叹喟。
墨梅 其二
释居简（宋代）

楚楚仙裳澹染缁，耐寒宜瘦不宜肥。莫言无子调商鼎，卿相当年有黑衣。
南山有佳色 其五
王应斗（明代）

把酒何当作寿卮，春林花落鸟衔时。蓬莱宫阙遥相对，抚景宁堪今昔悲。
菩萨蛮
刘学箕（宋代）

暮涛掀浪溪流急。单衣未试春寒力。是处绿阴浓。春深杨柳风。

人依溪岸住。酒美忘归去。巢燕堕芹泥。幽禽花外啼。
晚望
郑珍（清代）

向晚古原上，悠然太古春。
碧云收去鸟，翠稻出行人。
水色秋前静，山容雨后新。
独怜溪左右，十室九家贫。
别离情所钟十二章章四句送定叟弟之官严陵 其二
张栻（宋代）

岁律亦已暮，风烈雪漫漫。去路阻且长，念子衣裘单。
次韵徐宰斋宿学宫
方岳（宋代）

孔堂雨宿盍儒簪，自与诸儒守诲箴。
白发一经流俗眼，青山千古圣贤心。
夜窗灯冷书如堵，春草坛荒杏满林。
想得梦回科斗壁，隐然丝竹尚遗音。
从潼关至华阴西岳庙 其二
陆耀遹（清代）

琼宫绀宇郁嵯峨，遍访遗碑玩古柯。万树晴云浮太华，四山春古下黄河。

咸阳建策貂裘敝，杜曲韬弓虎迹多。不信此生难自断，更从画壁恣摩呵。
过方舟墓下
度正（宋代）

突兀方舟天下豪，文如神禹决江河。
挽开岷峡归伊洛，一点光明万丈高。
盘阿歌
黎贞（明代）

考盘□□在阿，硕人卜筑安乐窝。圃有嘉蔬沼有荷，松杉绕屋麦绕坡。

父子兄弟乐且和，童颜欣欣白发皤。邻叟野老时相□，对酒起舞还高歌。

平生不识干与戈，百年岁月从消磨，富贵于我将如何。
满朝欢 寿韩尚书出守九月廿五
佚名（宋代）

一点箕星，近天边，光彩辉耀南极。竹马儿童，尽道使君生日。

元是凤池仙客。曾曳履、持荷簪笔。称觞处，晚节花香，月周犹待五夕。

谁道久拘禁掖。任双旌五马，暂从游逸。九棘三槐，都是等闲亲植。

见说玉皇侧席。但早晚、促归调燮。功成了，笑傲南山，寿如南山松柏。
偈颂二百零五首
释正觉（宋代）

若於一切法上通，身去亦是有所得。
若於一切用处豁，落去亦是有所得。
沁园春·弱冠离家
许有壬（元代）

弱冠离家，浪走人间，馀三十年。柰救时才短，虚尘政府，读书功柰，深负经筵。风月西清，冰霜柏署，一岁中间漫几迁。君恩重，便不教覆＊，直许归田。丰碑高表洹阡。又飞上吴头万里船。把家传图史，拂除尘蠹，旧栽松竹，收贮云烟。大别嵯峨，鹄逢缥缈，尽在先生几案前。闲人事，但登楼小酌，闭户高眠。
仲夏愆雨穉苗告悴辄按先帝诏书总龙请雨兼祷
宋祁（宋代）

盛夏挟骄阳，于以构炎熯。
歊尘坌盖，烈御煽云汉。
稻颖茁然秀，涸流不胜灌。
田畯卹岁功，释耒共愁叹。
太守忝农使，闭阁重惭惋。
曾是谬政纲，曾是滥囚犴。
一食三失匕，冀亦思过半。
驰祝诉群望，愿以身塞谴。
先帝隐民瘠，致和格灵变。
图龙著绘法，令甲布州县。
愚计不知出，奉行安敢慢。
外日筑层壇，丙夜封舒雁。
奉也再三跪，信辞靡虚薦。
幸勿为龙羞，敢不报神眷。
翼日耿弗寐，徂野视宵奠。
幽血粲静蠲，执事便传赞。
薄诚蒙昭享，距躍私自忭。
回车未及税，云油默焉遍。
穷海遂涔涔，笼山兹漫漫。
旱麓众卉苏，焦原暍氛散。
寸苗蔚如揠，新波鳞欲涣。
何意一溉窘，有望千箱衍。
揆予乏嘉绩，圣诏仰成宪。
恤祀神罔恫，昏作人胥劝。
抒藻拙言词，竊用慰群掾。
咏南岩
朱熹（宋代）

南岩兜率境，形胜自天成。崖雨楹前下，山云殿后生。

泉堪清病目，井可濯尘缨。五级峰头立，何须步玉京。
醉春风
李良年（清代）

竹底临池照。花底窥帘笑。回思堂下簸钱时，小。小。

小。蛱蝶衫边，芙蓉衩里，斗输春草。

百遍微嗔好。个事真难料。初三夜月便分明，早。早。

早。不信如今，红墙乍隔，再无青鸟。
苏门山
王士禧（清代）

遥望苏门山，隐磷多幽致。青林间白云，晚照含苍翠。
杂曲歌辞。悲哉行
孟云卿（唐代）

孤儿去慈亲，远客丧主人。莫吟苦辛曲，谁忍闻可闻。

可闻不可说，去去无期别。行人念前程，不待参辰没。

朝亦常苦饥，暮亦常苦饥。飘飘万馀里，贫贱多是非。

少年莫远游，远游多不归。
＊心香 客人樊公索
马钰（金朝）

三髻山侗。叹个樊公。贩淄矾、苦海波中。要除烦恼，助一帆风。便海繁华，离燔火，出凡笼。真个逍遥，真不迷蒙。守真清、真净真功。真真相济，真性玲珑。便得真风，成真趣，显真容。
第一花（同前）
贺铸（宋代）

豆蔻梢头莫漫夸。春风十里旧繁华。金楼玉蕊皆殊艳，别有倾城第一花。
青雀舫，紫云车。暗期归路指烟霞。无端却似堂前燕，飞入寻常百姓家。
秋江晚渡
许梦麒（清代）

落日澹洲渚，扬帆破晚烟。秋高霜叶白，云细浪花圆。

远寺一声磬，孤篷何处船。柳堤镫火外，尚有酒旗悬。
五杂组二首 其二
陆游（宋代）

五杂组，机上绮。往复还，冶游子。不得已，富儿死。
送薛据宰涉县（自永乐主簿陟状，寻复选受此官）
刘长卿（唐代）

故人河山秀，独立风神异。人许白眉长，天资青云器。

雄辞变文名，高价喧时议。下笔盈万言，皆合古人意。

一从负能名，数载犹卑位。宝剑诚可用，烹鲜是虚弃。

昔闻在河上，高卧自无事。几案终日闲，蒲鞭使人畏。

顷因岁月满，方谢风尘吏。颂德有舆人，荐贤逢八使。

栖鸾往已屈，驯雀今可嗣。此道如不移，云霄坐应致。

县前漳水绿，郭外晋山翠。日得谢客游，时堪陶令醉。

前期今尚远，握手空宴慰。驿路疏柳长，春城百花媚。

裴回白日隐，暝色含天地。一鸟向灞陵，孤云送行骑。

夫君多述作，而我常讽味。赖有琼瑶资，能宽别离思。

槐阴覆堂殿，苔色上阶砌。鸟倦自归飞，云闲独容cV.

既将慕幽绝，兼欲看定慧。遇物忘世缘，还家懒生计。

无生妄已息，有妄心可制。心镜常虚明，时人自沦翳。
上田待制
苏洵（宋代）

日落长安道，大野渺荒荒。
吁嗟秦皇帝，安得不富强。
山大地脉厚，小民十尺长。
耕田破万顷，一稔粟柱梁。
少年事游侠，皆可荷弩枪。
勇力不自骄，颇能啖干粮。
天意此有谓，故使连西羌。
古人遭边患，累累斗两刚。
方今正似此，猛士强如狼。
跨马负弓矢，走不择涧冈。
脱甲森不顾，袒裼搏敌场。
嗟彼谁治此，踧踧不敢当。
当之负重责，无成不朝王。
田侯本儒生，武略今洸洸。
右手握麈尾，指挥据胡床。
郡国远浩浩，边鄙有积仓。
秦境古何在，秦人多战伤。
此事久不报，此时将何偿。
得此报天子，为侯歌之章。
和杨公济钱塘西湖百题 其八十四 大慈坞
郭祥正（宋代）

十刹密相望，林开一坞香。木鱼声渐急，山衲下云房。
颂古三十二首
释明辩（宋代）

当堂古路白云漫，碧眼黄头尚未谙。
无孔笛儿毡拍板，轻轻吹破御街寒。
暮秋书齐述怀寄守能师
释智圆（宋代）

杜门无俗交，尘事任浩浩。
空斋学佛外，六经恣论讨。
仁义志不学，贫病谁相恼。
天命唯我乐，百神非吾祷。
为文宗孔孟，开谈黜庄老。
谀谄音声恶，寂寥滋味好。
褰帷愁绪绝，凭栏寒气早。
雁影沈远空，虫鸣咽衰草。
伊余何为者，力拟行正道。
愿扬君子风，浇浮一除扫。
和杨公济钱塘西湖百题 其一 湖堂
郭祥正（宋代）

宴启簪缨集，堂开锦绣重。舞娥临短岸，天影衬芙蓉。
屏
李峤（唐代）

洞彻琉璃蔽，威纡屈膝回。锦中云母列，霞上织成开。

山水含春动，神仙倒景来。修身兼竭节，谁识作铭才。
腊月二十二夜漏下数刻小饮径醉坐小合睡傍无
刘克庄（宋代）

不为卿面作计，转令汝貌不扬。
鬓畔有千茎白，眉间无一点黄。
水龙吟
刘敏中（元代）

牡丹何可无言，广平曾有梅花赋。蹉跎老矣，愁多欢少，花开人去。

黄绢飞来，分明却见，旧家风度。是东皇，唤取玉堂仙伯，要长在、花间住。

惭愧相思千里，也看同去年崔护。诗盟酒伴，吟看醉绕，应无重数。

寂寞江亭，青山不断，碧云将暮。对夕阳老树，悠然北望，诵天香句。
人日六言五首 其五
王迈（宋代）

岁月滔滔流水，友朋落落疏星。载酒谁诹奇字，焚香自读骚经。
走笔奉酬签判殿丞游思上人院
苏颂（宋代）

坐合何时得少休，羡君乘兴喜寻幽。
每逢幕府文书简，便作湖山佛寺游。
岩畔挥毫传丽句，林间炊黍饫香羞。
会须偷拨间忙日，更上高轩看碧流。
杜鹃花
杨巽斋（宋代）

鲜红滴滴映霞明，尽是冤禽血染成。
羁客有家归未得，对花无语两含情。
过伏波祠二首 其二
叶汉（明代）

先王经略安南日，文武元臣仗节来。铜柱千秋标汉塞，越裳万里到燕台。

弃珠误引捐之策，屯粟曾无充国才。空使陆沉怜士女，冥冥氛祲几时开。
西溪湖
张侃（宋代）

杭州西湖天下无，重楼复阁成画图。中宵与客买舟去，千金间亦呼名姝。

自言此游有真乐，月明星稀飞林乌。珍殽旨酒杂樽俎，水精之鳞盘横铺。

光阴鼎鼎暗中去，事业泯泯纸上拘。苏仙在郡情甚适，君复居山身颇臞。

英风既往不可作，踪迹胜槩生荒芜。空留浓妆淡抹句，思士久泥反长吁。

金罍有溪名西湖，我来适当夏之初。万荷叠叠风捲翠，群山隐隐云依梳。

岸头有亭翼然立，明秀拱挹美且都。名园花卉忆灵运，古洞深远栖仙姑。

月当下弦迟开镜，高烧银烛行冰壶。君不见水利及人居第一，为壑勿学白圭术。
重寻欧阳书室简信道同游
廖大圭（元代）

佳游念兹山，何心计脩阻。一来感奇逢，再至欣夙睹。

萧萧读书岩，高风凛终古。杂木荒女萝，遗踪记环堵。

当时想禽鱼，英姿识龙虎。而我后千龄，披榛悼前武。

磴道方涉云，松林忽闻雨。悠悠遂忘归，远意入平楚。

既寻石上室，复息林下宇。长飔凉衣巾，薄暮多笑语。

乡来同苦辛，殷勤问游侣。
水调歌头
刘辰翁（宋代）

百千孙子子，八十老翁翁。人间天下清福，阅世苦难同。谁叹东天猎倦，谁笑南阳舞罢，万事五更钟。但愿人长久，聊复进杯中。

故侯瓜，丞相柏，大夫松。诸公健者安在，春梦转头空。可笑先生无病，病在枕流漱石，福至自然通。聋者固多笑，一笑更治聋。
和陶渊明二十首 其十七
陈造（宋代）

达观无畦畛，自狭叔季风。典书有佳酿，饮徒常眼中。

彼醉我俱适，未觉介胜通。刚制免寂寥，政复人得弓。
题东流菊江亭
廖冔（宋代）

陶公非是爱黄花，花与陶公本一家。
懒向春风竞颜色，自甘秋一缀英华。
宁知发早还先萎，到底开迟反耐赊。
物理细推元不异，衔杯何惜月西斜。
至乐斋读书
王十朋（宋代）

权门迹不到，颜巷自安贫。独与圣贤对，更于灯火亲。

夜观常及子，昼讽直从寅。莫恨成名晚，诗书不负人。
台城路 已酉正月十三日哭次女通儿
郑兰孙（清代）

八年绕膝今成梦，伤心不堪回首。掌上珠沉，怀中月冷，恰是烧灯时候。

韶光依旧。叹一现昙花，罡风吹瘦。盼尔重来，今生已矣那能彀。

聪明怎偏不寿。检断纸零笺，泪痕盈袖。飘渺泉台，凄凉人世，几个黄昏清昼。

茶前饭后。每误唤儿餐，寸心酸透。空奠椒浆，冥途知也否。
会同寅赏莲花分韵得通字
袁衷（明代）

灵根来从太华峰，阿谁移入盆池中。曲栏低护冯夷宫，碧波恍与银潢通。

祝融秉令花正红，景象清胜濂溪同。昼长淡淡来香风，高堂静坐心神融。

蒋君设宴邀群公，衣冠腾集人中雄。琼浆满引醉碧筒，分题赋咏兴无穷。

况今九五飞真龙，同寅佐理期协恭。边鄙无虞百谷丰，坐令四海歌时雍，对花宴赏常相从。
和杨公济钱塘西湖百题 其三十四 呼猿涧
郭祥正（宋代）

隔涧白猿子，呼来验是真。一从沧海别，啼啸不知春。
焦山自然庵坐雨
张铉（清代）

萧萧江上雨，急点振林寒。把酒话今夕，临风怀古欢。

沧波秋已晚，红烛夜初残。我亦耽栖隐，蜗庐信可安。
元宾赠红梅数枝
王十朋（宋代）

江梅孤洁太绝俗，红杏酣酣风味薄。梅花精神杏花色，春入莲味初破萼。

胆瓶分赠两三枝，醒我沉痾不须药。愿公及早办芳樽，酒晕冰肌易销落。
送僧游龙门香山寺
齐己（唐代）

君到香山寺，探幽莫损神。且寻风雅主，细看乐天真。
舟师何耀吾七十一
释函是（明代）

共日生来不共年，多时相见未生前。今欲期君再七十，渡吾渡汝海潮边。
答人问忠恕而已矣
林光朝（宋代）

南人偏识荔支奇，滋味难言只自知。
刚被北人来借问，香甜两字且酬伊。
夫容
方回（元代）

粲粲夫容花，昨日犹鲜妍。
憔悴忽乃尔，霜实使之然。
南山有松柏，初未见贞坚。
弱草一已萎，独立众木前。
世不逮王霸，天犹生圣贤。
君谅达兹理，何用常忧煎。
雷塘
徐振（唐代）

九重城阙悲凉尽，一聚园林怨恨长。花忆所为犹自笑，

草知无恨更应荒。诗名占得风流在，酒兴催教运祚亡。

若问皇天惆怅事，只应斜日照雷塘。
临江仙 其一
许德蘋（清代）

庭院深深深几许，云窗雾阁都扃。韶华最好近清明。

鸟啼声隔牖，花放色倾城。

蝶舞蜂喧天亦醉，江南作赋难成。夭桃一树易飘零。

冶游三月兴，寻梦十分情。
和蒋运使三颂 其二
释慧方（宋代）

了得为官勋业，便是祖佛门风。心外实无一法，孰云旷劫难逢。
曾守置酒月波楼以张倅至有诗命坐客同赋
沈与求（宋代）

词语平生故自芜，登高重愧赋成初。诸君此处识老子，右卫向来烦长舆。

波上旌旗飞退鹢，楼前歌管出金鱼。回栏后夜同延月，直下方池可更疏。
寄润之弟兼附呈伯兄 其三
彭汝砺（宋代）

风规落落已非俗，气宇堂堂知有才。安得骅骝归道路，不甘楩梓滞蒿莱。

青阳路径新萌柳，白雪林亭欲放梅。愿逐羽翰归故国，相从歌酒趁春来。
次韵戴禹功游净梵退居
许景衡（宋代）

泮宫人物最清修，杖履时寻水石幽。已听老僧谈出处，更邀逐石共赓酬。

浮云过眼空千古，巨浸观身袛一沤。风彼舞雩宜有得，圣门更欲与公游。
春从天上来 拟昭君词送友出塞
毛奇龄（清代）

河水东流。看万里寒风，塞外惊秋。谁遣倾国，远嫁边头。

辞凤辇、下龙楼。记临行上马，赐与锦带工箜篌。卸宫妆，向深深毳幕，徐换貂裘。

平沙那堪晓发，似露下长门，月堕金沟。满地燕支，萎红枯紫，巧胜画笔涂勾。

羡年年塞雁，归渡海岸与沙洲。愿仍还上林旧宿，同叫更筹。
夜同宴用人字
张谓（唐代）

北斗回新岁，东园值早春。竹风能醒酒，花月解留人。

邑宰陶元亮，山家郑子真。平生颇同道，相见日相亲。
唐多令
袁嘉（清代）

惯送往来舟。风生瑟瑟秋。傍荒滩、影共江流。一片冷云低欲护，栖不定、有沙鸥。

浑似柳绵柔。吹残红蓼洲。叹年华、逝水难留。最是愁多头易白，担尽了、别离愁。
酴醾花谢有感
薛季宣（宋代）

当初曾醉浣花春，席地棠梨当锦茵。今日酴醾飘似雪，閒忙不比旧时人。
城南杂咏二十首·月榭
张栻（宋代）

危阑明倒影，面面涌金波。
何处无佳月，惟应此地多。
渔家傲
李公昴（宋代）

重著夹罗犹怯冷。隔帘拜祝团圆镜。取片龙涎安古鼎。香阖静。圆窗写出梅花影。

寒鹊颤枝飞不定。回纹刺就更筹永。小玉欣眠呼不醒。霜气紧。丽谯吹动梅花引。
征西将
张籍（唐代）

黄沙北风起，半夜又翻营。战马雪中宿，探人冰上行。

深山旗未展，阴碛鼓无声。几道征西将，同收碎叶城。
和史侍郎游澹岩韵六首 其五
曾协（宋代）

我公得入如来室，心镜常明不用磨。好倚悬崖结趺座，任从来者问云何。
泛舟归自郡中舟中偶成
吴芾（宋代）

薄日烘云影，轻风溅浪花。
数峰排绝岸，一雁落平沙。
冉冉寒生袖，悠悠梦到家。
前村谁有酒，试遣小童赊。
谢阮儒隐为画墨梅床屏
王迈（宋代）

想当争衣盘礴下笔时，吸取清气入肝脾。
先融雪岭作墨黑池，坐变秋阳成春晖。
使我初见浑不疑，旋觉风骨全是颜容非。
恍如晏支马上坐明妃，缁尘生汗白玉肌。
又如鸱夷船底载西子，烟波惨淡双蛾眉。
雪堂仙去渺莫追，补之位置传者谁。
君今此宝世间希，茫端寒燠巧推移。
花神上诉真宰悲，何为苦泄造化机。
我有东绢滑如指，装潢为屏作枕帏。
平章众画何品宜，笑我嗜好与君相背驰，
不爱崇桃积李斗芳菲。请君快扫横斜竹外枝，
岁寒心事正要渠相知。
州宅十二咏 鄱江楼
王十朋（宋代）

郭外山横阁，江边水照楼。粗官无暇日，何以得消忧。
鹧鸪天
佚名（宋代）

淡画眉儿斜插梳。不忺拈弄绣工夫。云窗雾阁深深处，静拂云笺学草书。

多艳丽，更清姝。神仙标格世间无。当时只说梅花似，细看梅花却不如。
窦园醉中前后五绝句
陈与义（宋代）

三月碧桃惊动人，满园光景一时新。
剩倾老子樽中玉，折尽残枝不要春。
颂寄实师顺师
文彦博（宋代）

传闻二禅伯，共是一家风。悟处头头悟，通时事事通。

西堂入妙用，寂照舍真空。更有青青竹，菩提法眼中。
闻祥应庙优戏甚盛二首
刘克庄（宋代）

空巷无人尽出嬉，烛光过似放灯时。
山中一老眠初觉，棚上诸灯闹未知。
游女归来坠一珥，邻翁看罢感牵丝。
可怜朴散非渠罪，薄俗如今几偃师。
春日登楼 其二
刘攽（宋代）

野性耽章句，春容看旅愁。眼前都俗物，天外倚高楼。

芳草茫茫绿，清淮𣺻𣺻流。片云还欲雨，怅望恐花休。
寄孙三庐江
程嘉燧（明代）

自从君去少经过，霖雨柴门有啸歌。
怀袖尺书三岁在，江关萧瑟暮年多。
过淮落木空明月，到海青山祇白波。
闻道儿郎转聪慧，比来樽酒兴如何。
刈获後书事
陆游（宋代）

邻里西成例少苏，贫家生业得徐图。
虽非五鼎岂无食，未办复褌犹著襦。
牢彘渐肥堪奉祭，耕牛已买不求租。
却思流落天涯日，要是家居胜道途。